Kataga ng Buhay, Oktubre 2018

**“Kung kayo’y pinatnubayan ng Espiritu, wala na kayo sa ilalim ng Kautusan.” *(Gal 5:18)***

Sumulat si San Pablo sa mga Kristiyano sa Galasya, isang lugar sa gitnang Turkey na kanyang higit na minahal at kung saan siya mismo ang nangaral ng Ebanghelyo.

 Ilan sa komunidad na iyon ay naniniwala na nararapat sundin ng mga Kristiyano ang lahat ng Batas ni Moises upang maligtas at maging karapat-dapat sa Diyos.

 Subalit para kay San Pablo, hindi na tayo “saklaw ng Kautusan” sapagkat si Hesus mismo na anak ng Diyos at Tagapagligtas ng sangkatauhan, ang naging Daan patungo sa Ama para sa lahat, sa pamamagitan ng Kanyang kamatayan at muling pagkabuhay. Ang pananampalataya kay Hesus ang nagbubukas sa ating puso sa kilos ng Espiritu ng Diyos na gumagabay at kasama natin sa buong buhay.

 Ayon kay San Pablo, sa halip na “hindi pagsunod sa kautusan”, bigyang-diin natin na unawain ang pinakaugat at pinakamalalim na kahulugan ng Kautusan at hayaan natin na gabayan tayo ng Espiritu.

 Sa katunayan, nabanggit na niya, “sapagkat ang buong kautusan ay nauuwi sa isang pangungusap.  ‘Ibigin mo ang iyong kapwa gaya ng iyong sarili.’”(Gal 5:14)

 Ang Kristiyanong pagmamahal sa Diyos at kapwa ay nagbibigay sa atin ng parehong kalayaan at responsibilidad bilang mga anak ng Diyos. Alinsunod sa halimbawa ni Jesus, tinatawagan tayong mahalin ang lahat, maunang magmahal at mahalin ang kapwa tulad ng pagmamahal sa ating sarili, gayundin  ang mga itinuturing nating *kaaway.*

“**Kung kayo’y pinatnubayan ng Espiritu, wala na kayo sa ilalim ng Kautusan.”**

 Ang pagmamahal na nagmumula sa Diyos ang nagtutulak sa atin sa responsableng pagkilos: sa pamilya, trabaho, at saan man tayo naroon. Tayo ay tinatawagang bumuo ng mga ugnayang mapayapa, makatarungan at naaayon sa batas.

 Ang batas ng pagmamahal ay naglalatag ng matibay na pundasyon sa ating buhay sa lipunan tulad ng karanasan ni Maria mula sa Paris: “Nagtuturo ako sa isang paaralan sa labas ng Paris. Iba’t ibang lahi at kultura ang naninirahan dito at ang mga mag-aaral ay mula sa mahihirap na pamilya. Nagsimula akong bumuo ng mga proyektong maaaring salihan ng lahat upang kaming mga guro ay magtulungan at maging isang pamilya. Dahil dito, naakit ang mga mag-aaral na tularan ang aming halimbawa. Natutunan kong hindi kaagad umasa sa magiging bunga at pagbabago ng isang mag-aaral. Ang mahalaga ay patuloy na maniwala sa kanila, samahan, pahalagahan at gantimpalaan sila. May mga pagkakataong pakiramdam ko‘y walang pagbabago. Subalit may mga pagkakataon ding nakakakita ako ng mga patunay ng mga nabubuong ugnayan. Nangyari ito sa isang estudyante na hindi maayos ang inaasal sa klase. Mahinahon at mariin kong ipinaliwanag sa kanya na kailangang gampanan ng bawat isa ang nararapat upang maging maayos ang aming samahan. Di naglaon, sumulat sya sa akin: “*Patawad po sa aking inasal, hindi na po ito mauulit  Alam kong inaasahan ninyo sa amin ay hindi lamang mga salita kundi kongkretong gawa. Itinatalaga ko ang aking sarili para dito. Kayo po ang taong nagbibigay sa aming mga estudyante ng mga wastong pagpapahalaga at pagnanais na magtagumpay.”*

**“Kung kayo’y pinatnubayan ng Espiritu, wala na kayo sa ilalim ng Kautusan.”**

Ang pagsasabuhay ng pagmamahal ay hindi bunga ng ating sariling pagsisikap lamang. Ang Espiritu na ibinigay sa atin ang nagbibigay ng lakas upang tayo’y makalaya mula sa pagkaalipin sa pagkamakasarili at mabuhay sa pagmamahal. Maaari tayong patuloy na tumawag sa Banal na Espiritu.

 Sinulat ni Chiara Lubich:  “Ang pag-ibig ang nagpapakilos sa atin, nagmumungkahi kung paano tutugon sa mga pangyayari at pagpapasya na dapat nating gawin. Tinuturuan tayo ng pag-ibig kung paano umunawa:  mabuti ito kaya’t ito ay gagawin ko;  masama ito at hindi ko ito gagawin. Ang pag-ibig ang nag-uudyok sa ating kumilos na iniisip ang kapakanan ng kapwa. Ang patnubay ay hindi nanggagaling sa labas kundi sa bagong buhay na inilagay ng Espiritu sa ating kalooban. Ang ating puso, isip, lakas at lahat ng kakayanan ay maaaring kumilos ayon sa Espiritu dahil lahat ito ay pinag-isa ng pag-ibig upang ganap nating matupad ang plano ng Diyos sa atin at sa lipunan.  Malaya tayong makakapagmahal.”

 Letizia Magri